OBH  670/1998.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása

Az Új Dunántúli Napló 1998. január 13-i számában megjelent olvasói levél azt kifogásolta, hogy Pécs Város Önkormányzatának helyi rendeletei nincsenek kifüggesztve a Polgármesteri Hivatal Ügyfélszolgálati Irodáján. Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (2) bekezdése alapján - az Alkotmány 2. § (1) bekezdésében foglalt jogállamiság alkotmányos elvének érintettsége miatt - az ügyben hivatalból vizsgálatot indítottam.
Az Obtv. 18. § (3) bekezdése alapján a Baranya Megyei Közigazgatási Hivatal vezetőjét vizsgálat lefolytatására kértem fel. A vizsgálatot a felkért szerv határidőben elvégezte.

A megállapított tényállás

Az Új Dunántúli Napló 1998. január 13-i számában " Hol olvashatók az önkormányzati rendeletek?" címmel olvasói levél jelent meg. A cikk sérelmezte, hogy Pécs Város Polgármesteri Hivatal Ügyfélszolgálati Irodáján a különböző információs csatornák híreivel ellentétben nincsenek kifüggesztve az önkormányzati rendeletek. A panaszost elsősorban az építményadóról, a köztemetőkről és a temetkezés rendjéről, illetve a távhőellátás kérdéseiről szóló rendeletek érdekelték. A Baranya Megyei Közigazgatási Hivatal helyszíni szemlén győződött meg az olvasói levél valódiságáról. Pécs Város Önkormányzata évente nagy számban fogad el önkormányzati rendeleteket, 1997-ben közel 70-et, ennek megfelelően ma közel 300 alap és módosító rendelet van hatályban. Ennek alapján objektív lehetőség nincs arra, hogy valamennyi önkormányzati rendeletet kifüggesszék az Ügyfélszolgálati Irodán. Ezért mindig csak a legfrissebb önkormányzati rendeletek fénymásolati példányát tűzik ki, a régebbi rendeletek pedig úgy ismerhetők meg, hogy az irodában szolgálatot teljesítő köztisztviselőtől azokat el kell kérni. A Közigazgatási Hivatal munkatársai 1998. február 26-án az irodában ennek valódiságáról meggyőződtek, próbaképpen hat darab különböző évből származó és különböző tárgyú rendeletet kértek el. Ezeket 5 -10 percen belül a rendelettárból elő tudták venni. A mintaként elkért rendeletek között voltak az olvasói levélben érintett rendeletek is. Ezt a szúrópróbaszerű vizsgálatot megismételték március 5-én is, és a megállapítás teljesen azonos volt a megelőző helyszíni szemlén tapasztaltakkal.
 
A vizsgálat megállapításai

Az Alkotmány a jogállamiságot a Köztársaság alapértékének nyilvánította (11/1992. AB. hat.), a jogállamiság alapvető követelménye pedig az," hogy a közhatalommal rendelkező szervek a jog által meghatározott szervezeti keretek között, a jog által megállapított működési rendben, a jog által  a polgárok számára  megismerhető és kiszámítható módon szabályozott korlátok között fejtik ki a tevékenységüket " (56/1991. AB. hat.). A jogállamiság leglényegesebb eleme a jogbiztonság (43/1995. AB. hat.). A jogbiztonság megköveteli, hogy az állampolgárok  jogait és kötelezettségeit a törvényben megszabott módon kihirdetett és bárki számára hozzáférhető jogszabályok korlátozzák. A helyi önkormányzatokról szóló 1990. évi LIV. tv. 16. § (2) bekezdése kimondja, hogy az önkormányzati rendeletet a képviselőtestület hivatalos lapjában, illetőleg a helyben szokásos - a szervezeti és működési szabályzatban meghatározott - módon kell kihirdetni. A Közigazgatási Hivatal által lefolytatott vizsgálat alapján megállapítottam, hogy Pécs Város Önkormányzata ennek a törvényi előírásnak eleget tesz. A helyben szokásos módon hirdeti ki rendeleteit, lehetővé téve, hogy a kifüggesztésről lekerülő régebbi rendeletek is megtekinthetők legyenek. Mivel a vizsgálat a jogbiztonság elvével kapcsolatban alkotmányos visszásságot nem tárt fel, ezért ajánlással nem élek.

Budapest, 19998. július 22.

Gönczöl Katalin